શો મસ્ટ ગો ઓનની ઉચ્ચ ભાવનાથી પ્રેરાઈને વન ડે મેચોમાં જ્યારે વરસાદ કે અન્ય વિઘ્નના કારણે પૂરી પચાસ ઓવર મેચ ન રમાય તો વરસાદ રોકાય ત્યારે ઓવરો ટૂંકાવીને પણ મેચ રમાડવી એવો રિવાજ છે. પણ આમ ઓવર ઘટાડતા પૂર્વે પહેલી ઇનિંગ રમાઈ ગઈ હોય તો બીજી બેટિંગ કરનારને ઓછી ઓવરમાં રન બનાવવા સહેલા પડે છે. કારણ કે ઓછી ઓવરમાં વિકેટની ચિંતા કરવાની હોતી નથી. આમ સર્જાતી સ્કોરિંગની વિષમતા નિવારવા ડકવર્થ અને લુઈસ નામનાં બે આંકડાશાસ્ત્રીઓ દ્વારા બનાવેલ ફૉર્મ્યુલાનો ઉપયોગ બાકીની ઓવરમાં બીજી ટીમે કેટલો સ્કોર કરવો એ નક્કી થાય છે. આ નિયમને કારણે આપણે ઘણીવાર મેચ જીત્યાં છીએ તો ઘણી વાર હાર્યા પણ છીએ. ડક વર્થ અને લુઇસ મેથડ એટલી અટપટી છે કે ખુદ ગાવસ્કર એ સમજવામાં ગોથા ખાય છે. વરસાદ પછી જ્યારે ડકવર્થ લુઈસ ફૉર્મ્યુલા પ્રમાણે કેટલી ઓવરમાં કેટલો સ્કોર કરવાનો છે એ ટાર્ગેટ સ્ક્રીન પર આવે ત્યારે ઓસ્ટ્રેલિયન અને ઈંગ્લેન્ડ જેવા દેશોના કૅપ્ટનના મોઢામાંથી ગાળો નીકળતી જોઈ શકાય છે. આમ છતાં આ ડક વર્થ લુઈસ મેથડ વ્યવહારમાં અપનાવવી જોઈએ તેવી માંગ પણ કેટલાંક જૂથો તરફથી ઊઠી છે.